NARIADENIE KOMISIE (ES) č. 348/2005
z 28. februára 2005,
ktoré stanovuje výnimku z nariadenia (ES) č. 174/1999 týkajúcu sa doby platnosti vývozných licencií s vopred stanovenou náhradou v odvetví mlieka a mliečnych výrobkov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1255/1999 zo 17. mája 1999 o spoločnej organizácii trhu s mliekom a mliečnymi výrobkami (1), najmä na jeho článok 31 odsek 14,
keďže:
(1)
Článok 6 nariadenia Komisie (ES) č. 174/1999 z 26. januára 1999, ktoré stanovuje osobitné podrobné pravidlá na uplatňovanie nariadenia Rady (EHS) č. 804/68, týkajúce sa vývozných licencií a vývozných náhrad v prípade mlieka a mliečnych výrobkov (2), stanovuje dobu platnosti vývozných licencií.
(2)
Zníženie intervenčných cien pre maslo a sušené odstredené mlieko od 1. júla 2005 by malo viesť k zníženiu cien na trhu s mliečnymi výrobkami v hospodárskom roku 2005/2006.
(3)
Ako preventívne opatrenie pred nepotrebnými výdavkami rozpočtu Spoločenstva a s cieľom zabrániť špekulatívnemu využívaniu režimu vývozných náhrad v mliekarenskom odvetví by mala byť platnosť vývozných licencií s vopred stanovenou náhradou obmedzená do 30. júna 2005.
(4)
Opatrenia uvedené v tomto nariadení sú v súlade so stanoviskom Riadiaceho výboru pre mlieko a mliečne výrobky,
PRIJALA TOTO NARIADENIE:
Článok 1
Odchylne od článku 6 nariadenia (ES) č. 174/1999 sú vývozné licencie s vopred stanovenou náhradou pre výrobky uvedené v písmenách a) až d) tohto článku, pre ktoré boli žiadosti podané po nadobudnutí účinnosti tohto nariadenia, platné do 30. júna 2005.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 28. februára 2005